SKRIFTLIG FORESPØRGSEL P-0584/01

af Patricia McKenna (Verts/ALE) til Kommissionen

(21. februar 2001)

Om: Akvakulturprojekter ved Lough Swilly i Co. Donegal (særligt bevaringsområde og særligt beskyttelsesområde) og ved Kenmare Bay i Co. Kerry (særligt bevaringsområde)

Der er indgivet klager (P20/4543 og 2000/5032, SG(2000) A/13568) om de potentielle negative miljømæssige konsekvenser af akvakulturprojekter ved Lough Swilly og Kenmare Bay områder, som er beskyttet i henhold til direktiv 92/43/EØF om bevaring af naturtyper samt vilde dyr og planter (habitat-direktivet)(1) og direktiv 79/409/EØF om beskyttelse af vilde fugle (fugledirektivet)(2). Mener Kommissionen, at sådanne projekter i beskyttede områder udgør en overtrædelse af habitat-direktivet og fugledirektivet?

Hvad har Kommissionen gjort for at rette op på situationen, eller hvad agter Kommissionen at gøre?

Irland har i vidt omfang modtaget EU-strukturmidler til at udvide sin akvakultur- og fiskeindustri, og ansøgere kan også benytte sig af en EU-akvakulturstøtteordning. Kan Kommissionen oplyse, hvor mange EU-midler der er øremærket til projekter ved Lough Swilly og Kenmare Bay?

Agter Kommissionen at gøre sin indflydelse gældende og/eller suspendere betalinger til disse projekter?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(30. marts 2001)

Akvakultur som sådan er ikke forbudt i særligt beskyttede områder, hverken efter direktiv 79/409/EØF af 2. april 1979 om beskyttelse af vilde fugle eller efter direktiv 92/43/EØF af 21. maj 1992 om bevaring af naturtyper samt vilde dyr og planter. Disse direktiver fastsætter dog en række proceduremæssige og andre sikkerhedsforanstaltninger, der skal overholdes i tilfælde, hvor akvakultur har eller sandsynligvis vil få væsentlige konsekvenser for miljøet.

Kommissionen har modtaget detaljerede oplysninger i forbindelse med klager over udvidelse af akvakulturprojekter i Lough Swilly og er i øjeblikket ved at undersøge disse oplysninger nærmere. Før Kommissionen har draget sin konklusion, kan den ikke udtale sig om, hvad den agter at gøre.

Hvad angår Kenmare Bay, har Kommissionen for nylig sendt en standardanmodning om supplerende oplysninger, som anvendes ved klager vedrørende trusler mod særligt beskyttede områder og steder, der er foreslået i henhold til direktiv 92/43/EØF. Kommissionen afventer svar på denne anmodning.

I de operationelle programmer for perioden 2000-2006 for regionen Border, Midland and Western (der omfatter Lough Swilly) og regionen Southern and Eastern (der omfatter Kenmare Bay) er bidraget fra det finansielle instrument for udvikling af fiskeriet (FIUF) til akvakultur henholdsvis 16,07 mio. euro og 9,61 mio. euro.

Begge programmer understreger deres forpligtelse til at overholde den nationale og Fællesskabets miljølovgivning herunder direktiv 79/409/EØF (beskyttelse af vilde fugle) og direktiv 92/43/EØF (bevaring af naturtyper), og det er hensigten at kontrollere projekterne ved hjælp af vurderinger af indvirkningerne på miljøet.

Projekter, der søger støtte fra FIUF, indsender deres ansøgninger til de irske myndigheder, der udvælger de projekter, der opfylder kriterierne i programmerne og programtillægene for perioden 2000-2006 (herunder overholdelse af miljølovgivningen). Disse projekter indsendes derpå til en udvælgelseskomite, der er udpeget af ministeren, til endelig godkendelse. Overvågningsudvalgene, der omfatter repræsentanter fra både de nationale og de regionale myndigheder (bl.a. miljømyndighederne) såvel som fra fiskeri- og akvakultursektoren, underrettes om, hvilke projekter der er udvalgt til at modtage støtte, og overvåger gennemførelsen af programmerne.

Da gennemførelsen af programmerne først lige er startet, er det for tidligt at afgøre, om akvakulturprojekterne i Lough Swilly og Kenmare Bay vil blive finansieret af FIUF.